<classify> WALIOKUWA wabunge wa Chama Cha Demokrasia na Maendeleo Chadema na kujiunga na Chama Cha Mapinduzi CCM, wanasubiri baraka za Kamati Kuu CC ya CCM ili kujua kama watapitishwa kuwania tena majimbo yao katika Uchaguzi Mdogo wa Desemba 2, mwaka huu.WanaCCM hao wapya ni Chacha Ryoba Serengeti, Pauline Gekul Babati Mjini, James Ole Millya Simanjiro na Joseph Mkundi Ukerewe, wanasubiri kikao hicho cha juu cha CCM kuona kama wameteuliwa kuwania nafasi hiyo.Hatua hiyo imekuja baada ya wanaCCM ngazi ya majimbo na mkoa kuyapitisha majina ya wabunge hao wa zamani wa upinzani kuwania nafasi zao katika Uchaguzi Mdogo wa Desemba 2, mwaka huu.Tayari Tume ya Taifa ya Uchaguzi NEC imetangaza utaratibu wa uchukuaji fomu za nafasi za Ubunge na Udiwani katika majimbo na kata mbalimbali 26.Fomu hizo zitaanza kuchukuliwa leo hadi Novemba 3, mwaka huu na kufuatiwa na kampeni zitakazoanza Novemba 4 na kudumu hadi kwa takriban mwezi mmoja.Uchaguzi huo wa majimbo hayo manne unatarajiwa kufanyika baada ya wabunge hao kujivua uanachama wa Chadema, wakieleza pamoja na sababu nyingine, kuunga mkono juhudi za Rais John Magufuli za kuwaletea maendeleo wananchi wa Tanzania kwa kazi nzuri anayoifanya.Wakizungumza na gazeti hili, viongozi wa CCM wa majimbo hayo, walisema uteuzi wa wagombea hao umefanywa kwa kuzingatia sheria, kanuni na taratibu zote ndani ya chama hicho hadi kupatikana kwao.Katibu wa CCM Wilaya ya Babati, Fauswali Hamad alisema chama hicho kilifanya uteuzi wake wa kura za maoni kupitia vikao ngazi ya chini ya ngazi ya mkoa na kulipitisha jina la Gekul kuwania tena nafasi hiyo.Tunachosubiri kwa sasa ni kikao cha Kamati Kuu ya CCM Taifa kulirejesha jina la mgombea wetu tayari kwa kuanza kampeni tukiamini kuwa tutashinda kutokana na mgombea mwenyewe kukubalika na wananchi wa jimbo hili, alisema Hamad.Alisema anaamini hata kikao hicho cha Kamati Kuu kikikaa wakati wowote kuanzia sasa, kitafanya maamuzi sahihi kwa kumrejesha mgombea huyo ili apeperushe bendera ya jimbo hilo wakiamini katika ushindi.Mwenyekiti wa CCM Wilaya ya Simanjiro, Awadhi Yusufu alisema uteuzi wa kumpata mgombea wao, Ole Millya umefanywa kwa kuwahusisha zaidi ya nusu ya wajumbe wa Mkutano Mkuu wa CCM ya wilaya hiyo, ambao kati ya kura 281 zilizopigwa, Millya alipata kura 279.Alisema Millya alikuwa mgombea pekee aliyejitokeza kuomba ridhaa ya chama hicho kuwania nafasi hiyo, hatua iliyofanya kutumika kwa utaratibu wa kupiga kura za ndiyo na hapana.Tumejipanga kuhakikisha tunafanya uchaguzi kwa nguvu kuhakikisha mgombea wetu anashinda katika uchaguzi huo tukikusudia kufanya uchaguzi kijiji hadi kijiji, kata hadi kata aliongeza Yusufu.Mwenyekiti wa CCM Wilaya ya Serengeti, Jacob Bega, kama ilivyokuwa kwa Mwenyekiti mwenzake wa Simanjiro, alisema CCM katika wilaya hiyo imempitisha Ryoba kuwania nafasi hiyo baada ya kutojitokeza mwanachama mwingine kuwania nafasi hiyo.Aidha, Katibu wa CCM Wilaya ya Ukerewe, Peter Mashenji alisema kupitia taratibu zote za kichama katika kuendesha kura za maoni, kimempitisha Mkundi kuwania nafasi hiyo baada ya kupata kura zaidi ya asilimia 95.Alisema kutokana na hali ya kisiasa ilivyo sasa jimboni, mgombea huyo ni kama vile ameshinda, zaidi wanachosubiri ni kurejeshwa kwa jina hilo baada ya vikao vya kamati ya wilaya na mkoa kwa pamoja kumpitisha Mkundi.Awali, taarifa hiyo iliyotolewa na Makamu Mwenyekiti wa NEC, Jaji wa Mahakama ya Rufaa, Mbarouk Salum Mbarouk alisema uchaguzi huo unafanyika kwa Kifungu cha 373 cha Sheria ya Taifa ya Uchaguzi, kutokana na uwepo wa nafasi wazi ya ubunge katika majimbo hayo manne.  <topic>: KITAIFA 